ओडिशा में सामने आए Coronavirus के रिकॉर्ड 3,371 नए मामले, 13 और लोगों की मौत
ओडिशा में बुधवार को कोरोना वायरस संक्रमण के रिकॉर्ड 3,371 नए मरीज सामने आए हैं। वहीं, इस खतरनाक वायरस से 13 और लोगों की मौत हो गई। राज्य में कुल संक्रमितों की संख्या अब 87,602 जबकि मृतकों की संख्या 441 है।
भुवनेश्वर: ओडिशा में बुधवार को कोरोना वायरस संक्रमण के रिकॉर्ड 3,371 नए मरीज सामने आए हैं। वहीं, इस खतरनाक वायरस से 13 और लोगों की मौत हो गई। राज्य में कुल संक्रमितों की संख्या अब 87,602 जबकि मृतकों की संख्या 441 है। स्वास्थ्य विभाग के एक अधिकारी ने यह जानकारी दी। अधिकारी ने बताया कि नए मामले सभी 30 जिलों से सामने आए हैं जबकि सात जिलों में लोगों की मौतें हुई हैं। अधिकारी ने बताया कि नए मरीजों मे से 2,053 मरीज पृथक-वास केंद्रों से हैं जबकि 1,318 मरीजों का पता संक्रमितों के संपर्क में आए लोगों की तलाश के दौरान चला। उन्होंने बताया कि खुर्दा जिले में सबसे ज्यादा 547 नए मरीज मिले हैं। भुवनेश्वर भी खुर्दा का हिस्सा है। वहीं कटक में 357 और गंजाम में 196 मामले सामने आए हैं।राज्य के कुल 30 में से 11 जिलों में संक्रमण के 100 से ज्यादा मामलै सामने आए हैं। अधिकारी ने बताया कि राज्य में इससे पहले 22 अगस्त को रिकॉर्ड 2,993 मामले सामने आए थे। उन्होंने बताया कि सुंदरगढ़ और सम्बलपुर जिलों में तीन-तीन लोगों की मौत हुई। वहीं कटक और गंजाम में दो-दो लोगों की मौत हुई जबकि क्योंझर, पुरी और खुर्दा में एक-एक व्यक्ति की मौत हुई। राज्य में कुल 441 मौतों में से सबसे ज्यादा 183 लोगों की मौत गंजाम जिले में हुई है। राज्य में 27,638 लोगों का इलाज चल रहा है और 59,470 लोग अब तक इस बीमारी से स्वस्थ हो चुके हैं।